የውጭና የሀገር ውስጥ መገናኛ ብዙሀን ጋዜጠኞች የታላቁን የኢትዮጵያ ሕዳሴ ግድብ ፕሮጀክት ግንባታ አደነቁ
–  ኢትዮጵያ ለጀመረችው ታላላቅ የመሰረተ ልማት ግንባታዎችና በአሁኑ ወቅት ለታየው ለውጥ የታላቁ የኢትዮጵያ ሕዳሴ ግድብ ፕሮጀክት አስተማማኝ የሀይል ምንጭ ሆኖ እንደሚያገለግል መገንዘባቸውን የአለም አቀፍና የሀገር ውስጥ መገናኛ ብዙሀን ጋዜጠኞች አረጋገጡ። ጋዜጠኞቹ ባለፈው አርብ የታላቁን የኢትዮጵያ ሕዳሴ ግድብ ግንባታ ተዘዋውረው በጎበኙበት ወቅት የፕሮጀክቱ ስራ አስኪያጅ ኢንጅነር ስመኘው በቀለ ስለእንቅስቃሴው መግለጫ ከመስጠታቸውም ሌላ ለቀረበላቸው ጥያቄ ማብራሪያ ሰጥተዋል። የኢትዮጵያ መንግስት የሀገሪቱን ሕዝብ ኑሮ ለማሻሻል በየአቅጣጫው የጀመራቸው ሜጋ ፕሮጀክቶች አካል የሆነው የታላቁ የኢትዮጵያ ሕዳሴ ግድብ ፕሮጀክት ሀገሪቱ የደረሰችበትን የእድገት ደረጃ ያመላከተ መሆኑንም ገልጸዋል። በኢትዮጵያ የጀርመን ድምጽ ሬዲዮ ጋዜጠኛ ጌታቸው ተድላ የታላቁ የኢትዮጵያ ሕዳሴ ግድብ ፕሮጀክት በቀድሞው የሀገሪቱ ጠቅላይ ሚኒስትር መሰረት ተጥሎ ግንባታው በይፋ ሲጀመር በስፍራው ተገኝቶ መዘገቡን አስታውሶ አሁን ከሁለት አመት በኋላ ግን ያየው ሁኔታ ስራው አድጎና ለሀገሪቱ እድገት እጅግ የሚያበረታታ ሆኖ እንዳገኘው አስታውቋል። ስለግድቡ ሲያስብ በአእምሮው የሚመላለሰው የኢትዮጵያ ሕዳሴ ግድብ በኢትዮጵያ ከሚታወቁት ታላላቅ ቅርሶች እንደ አክሱም ፣ላሊበላና ሌሎች ሁሉ አንደኛው የሀገር ሀብትና ቅርስ አድርጎ መሆኑንም ገልጿል። በኢትዮጵያ ፕሬስ ድርጅት በየሳምንቱ እየታተመ የሚወጣው አልአለም ጋዜጣ ሪፖርተር ኡመር ሀጂ ፕሮጀክቱን ለማየት ወደቤንሻንጉል ጉምዝ ክልል በተለይም ወደ ጉባ ለመምጣት እድል በማግኘቱ ከፍተኛ ደስታ እንደተሰማው ገልጾ ፕሮጀክቱ ከኢትዮጵያ አልፎ ለጎረቤት ሀገሮችና ሌሎች የኤሌትሪክ ሀይል አገልግሎት ጠቃሚ እንደሚያደርግ አስታውቋል። በቀድሞው የኢትዮጵያ ጠቅላይ ሚኒስትር መለስ ዜናዊ ብሔራዊ ጥሪ የተጀመረውን የሕዳሴ ግድብ ከዳር ለማድረስ በተሰለፈበት የሙያ መስክ ጠንክሮ እንደሚሰራ አረጋግጧል። መላው የኢትዮጵያ ብሔር ብሔረሰቦችና ሕዝቦች ቀደም ሲል ለግድቡ ግንባታ ያሳዩትን መረባረብ ወደፊትም አጠናክረው መቀጠል እንዳለባቸው አሳስቦ ፕሮጀክቱ በታችኛው ተፋሰስ ሀገሮች ላይ ምንም አይነት ተጽእኖ እንደማያሳድር በተመለከተውና በተደረገለት ገለጻ ማረጋገጥ መቻሉን ገልጿል። እንደውም የታችኞቹ የአባይ ተፋሰስ ሀገራት በጎርፍና በደለል እንዳይጠቁ አስተዋጽኦ እንዳለው ከጉብኝቱ መረዳት መቻሉን አስታውቋል። ከጋዜጠኞቹ መካከል በኢትዮጵያ የሮይተር ዘጋቢ ሀሮን መአሾ ፕሮጀክቱን ሲጎበኝ የመጀመሪያው መሆኑን በመግለጽ ግንባታው አሁን በሚገኝበት ደረጃ እንኳን እጅግ አስገራሚና አስደሳች ሆኖ እንዳገኘው አስታውቋል። ፕሮጀክቱ ሀገሪቱ የደረሰችበትን ሁኔታ በተጨባጭ እንደሚያሳይ አስታውቆ በኤሌክትሪክና ሲቪል እንጅነሪግ እንዲሁም በምርምር ስራዎች ላይ ሀገሪቱ የምትገኝበትን ሁኔታ አጉልቶ ያሳያል ብለዋል። ፕሮጀክቱ አሁን የደረሰበት 22 በመቶ የስራ እንቅስቃሴና በግንባታው ላይ የተሰለፉ የሀገር ውስጥና የውጭ ባለሙያዎች ትጋት እጅግ እንዳስደሰተው አስታውቆ ተጠናቆ አገልግሎት ሲሰጥ ለማየት ከወዲሁ መጓጓቱን ገልጿል። ሌሎች በርካታ የአለም አቀፍ የዜና አውታር ጋዜጠኞችና የካሜራ ባለሙያዎች የታላቁ የኢትዮጵያ ሕዳሴ ግድብ ፕሮጀክት ግንባታ ከጠበቁትና ካሰቡት በላይ ሆኖ እንዳገኙት ለፕሮጀክቱ አመራሮችና ሰራተኞች ከመግለጻቸውም ሌላ በየተሰለፉት የሙያ መስክ ፕሮጀክቱን ለማስተዋወቅ ተግተው እንደሚሰሩ ገልጸዋል። ኢትዮጵያ የጀመረችው የለውጥ ጉዞ ትክክል አቅጣጫ መሆኑን በማረጋገጥ የተለያዩ ሀገሮች ድጋፍ እንዳልተለያት እየተገነዘቡ መሆኑንም አረጋግጠዋል። የታላቁ የኢትዮጵያ ሕዳሴ ግድብ ፕሮጀክት ስራ አስኪያጅ ኢንጅነር ስመኘው በቀለ በጉብኝቱ ወቅት እንደገለጹት ግንባታው በኢትዮጵያ ብሔር ብሔረሰቦች የተባበረ ክንድና በስራው ላይ በተሰለፉ የውጭና የሀገር ውስጥ ከፍተኛ ባለሙያዎችና ሰራተኞች የቀንና ሌሊት ጥረት ተጠናክሮ በመቀጠሉ በአሁኑ ወቅት 22 በመቶ መከናወኑን ገልጸዋል። በጉብኝቱ ላይ ከተሳተፉት የአለም አቀፍ መገናኛ ብዙሀን ጋዜጠኞች መካከል የሕንድ፣የፈረንሳይ፣የሆላንድ፣የጀርመን፣የሮይተር፣የጃፓን፣የቻይና ፣የመካከለኛው ምስራቅ፣የአሜሪካ ድምጽ ሬዲዮ፣የኢቢኤስ፣የአሶሴትድ ፕሬስ እንዲሁም ከሀገር ውስጥ የኢትዮጵያ ፕሬስ ድርጅትና የኢትዮጵያ ዜና አገልግሎትና ሌሎችም ይገኙበታል። 